PATVIRTINTA

Studijų kokybės vertinimo centro

direktoriaus 2020 m. gruodžio d.

įsakymu Nr. V-

**KETINAMų VYKDYTI rezidentūros STUDIJŲ PROGRAMŲ VERTINIMO METODIKa**

**I SKYRIUS**

**BENDROSIOS NUOSTATOS**

1. Ketinamų vykdyti rezidentūros studijų programų vertinimo metodika (toliau – Metodika) nustato reikalavimus ketinamų vykdyti rezidentūros studijų programų aprašams, kuriuos Lietuvos Respublikoje įsteigtos ir turinčios leidimą vykdyti studijas ir su studijomis susijusią veiklą aukštosios mokyklos (toliau – aukštosios mokyklos), ketinančios Lietuvos Respublikoje ir užsienyje vykdyti rezidentūros studijų programas, teikia Studijų kokybės vertinimo centrui (toliau – Centras), ketinamų vykdyti rezidentūros studijų programų vertinimo eigą, taip pat prašymo ir kitų dokumentų dėl ketinamų vykdyti rezidentūros studijų (toliau – rezidentūros studijų) akreditavimo nagrinėjimo Centre procedūrą bei apeliacijų dėl Centro priimtų sprendimų dėl ketinamų vykdyti rezidentūros studijų programų (toliau – studijų programos) nagrinėjimo tvarką.

2. Metodika parengta vadovaujantis Lietuvos Respublikos Mokslo ir studijų įstatymu, Rezidentūros studijų išorinio vertinimo ir akreditavimo tvarkos aprašu, patvirtintu Lietuvos Respublikos švietimo, mokslo ir sporto ministro 2020 m. rugpjūčio 24 d. įsakymu Nr. V-1269 (toliau – Aprašas), taip pat Europos aukštojo mokslo kokybės užtikrinimo nuostatomis ir gairėmis.

3. Sprendimas dėl ketinamos vykdyti rezidentūros studijų programos Centre gali būti priimamas Aprašo nustatyta tvarka:

3.1. atlikus supaprastintą ketinamos vykdyti studijų programos vertinimą;

3.2. atlikus išorinio vertinimo procedūrą.

4. Į Centrą dėl ketinamos vykdyti rezidentūros studijų programos supaprastinto vertinimo kreipiasi aukštoji mokykla, kuri teikia ketinamą vykdyti rezidentūros studijų programą kryptyje, kurioje rezidentūros studijos nėra įvertintos ir akredituotos Aprašo nustatyta tvarka.

5. Į Centrą dėl ketinamos vykdyti rezidentūros studijų programos išorinio vertinimo aukštoji mokykla kreipiasi šiais atvejais:

5.1. vykdomos krypties rezidentūros studijos akredituotos 3 metų terminui;

5.2. ketinama vykdyti rezidentūros studijų programa priskiriama rezidentūros studijų krypčiai, kurios aukštoji mokykla nevykdo.

6. Metodikoje vartojamos sąvokos atitinka Mokslo ir studijų įstatyme, Lietuvos Respublikos medicinos praktikos įstatyme, Lietuvos Respublikos odontologijos praktikos įstatyme, Veterinarinės medicinos rezidentūros studijų programų vykdymo reikalavimų ir priežiūros tvarkos apraše, patvirtintame Lietuvos Respublikos Vyriausybės 2018 m. kovo 14 d. nutarimu Nr. 248, ir Apraše apibrėžtas sąvokas.

**II skyrius**

**REIKALAVIMAI PATEIKIAMIEMS DOKUMENTAMS**

7. Aukštoji mokykla, siekianti, kad ketinama vykdyti rezidentūros studijų programa būtų įvertinta, o kryptis (jeigu aukštoji mokykla nevykdo akredituotų rezidentūros studijų toje kryptyje) akredituota, Centrui turi pateikti šiuos dokumentus:

7.1. prašymą vertinti ketinamą vykdyti rezidentūros studijų programą (jeigu aukštoji mokykla nevykdo akredituotų tos krypties rezidentūros studijų, prašyme nurodoma, kad prašoma akredituoti ir krypties rezidentūros studijas). Atskiras prašymas dėl ketinamos vykdyti rezidentūros studijų programos vertinimo neteikiamas, jeigu ketinamos vykdyti rezidentūros studijų programos aprašas (toliau – rezidentūros studijų programos aprašas) teikiamas kartu su paraiška gauti leidimą vykdyti studijas ir su studijomis susijusią veiklą;

7.2. rezidentūros studijų programos aprašą, parengtą pagal reikalavimus, nurodytus Metodikos 8 punkte.

7.3. Sveikatos apsaugos ministerijos išvadą dėl numatomų rengti specialistų bei jų teikiamų paslaugų poreikio (jei teikiama sveikatos mokslų krypčių grupei priskiriama rezidentūros studijų programa);

7.4. Valstybinės maisto ir veterinarijos tarnybos išvadą dėl numatomų rengti specialistų poreikio (jei teikiama veterinarijos mokslų studijų krypčių grupei priskiriama rezidentūros studijų programa).

8. Rezidentūros studijų programos aprašą sudaro:

8.1. rezidentūros studijų programos aprašymas, kurio sudėtinės dalys turi atitikti Metodikos 1 priede išvardintas vertinamąsias sritis. Rezidentūros studijų programos aprašyme pateikiama šių vertinamųjų sričių analizė pagal Metodikos 1 priede nurodytus rodiklius bei analizuojamus duomenis ir informaciją.

8.2. rezidentūros studijų programos aprašo priedai, kuriuos sudaro:

8.2.1. Ciklų aprašai. Aprašai pateikiami pagal aukštosios mokyklos nustatytą formą, nurodant šią būtiną informaciją: ciklo pavadinimas, ciklo apimtis kreditais ir valandomis (nurodant kontaktinio (išskiriant konsultacijas) ir savarankiško darbo apimtį valandomis), tikslai, rezidentūros studijų programos studijų rezultatų, ciklo studijų rezultatų, studijų metodų ir rezidento pasiekimų vertinimo metodų sąsajos, atsiskaitymo formos, vertinimo kriterijai ir rodikliai, ciklo turinys, privaloma literatūra;

8.2.2. Numatomų rezidentūros studijų programos dėstytojų gyvenimo aprašymai. Dėstytojo gyvenimo aprašyme turi būti ši informacija: dėstytojo vardas ir pavardė, turimas pedagoginis ir (ar) mokslo laipsnis, pedagoginio darbo patirtis, mokslinių interesų kryptis, reikšmingiausi dėstytojo moksliniai, metodiniai darbai, susiję su rezidentūros studijų programos kryptimi, parengti per paskutinius 5 metus, praktinio darbo patirtis dėstomo ciklo srityje, kvalifikacijos tobulinimas didaktinėje bei su kryptimi susijusioje srityje per pastaruosius 3 metus, užsienio kalbų mokėjimo lygis;

8.2.3. Studijų, mokymo programų ir kvalifikacijų registro objektų registravimo tvarkos apraše, patvirtintame Lietuvos Respublikos švietimo ir mokslo ministro įsakymu, nurodyti duomenys, kurių reikia rezidentūros studijų programai įregistruoti Studijų, mokymo programų ir kvalifikacijų registre (toliau – Registras).

9. Kai aukštoji mokykla ketina pradėti vykdyti rezidentūros studijų programą užsienio valstybėje įsteigtame padalinyje, ji Centrui turi pateikti prašymą pritarti rezidentūros studijų programos vykdymui užsienio valstybėje įsteigtame padalinyje bei rezidentūros studijų programos aprašą. Rezidentūros studijų programos aprašymo sudėtinės dalys turi atitikti Metodikos 1 priede nurodytas vertinamąsias sritis. Rezidentūros studijų programos aprašyme pateikiama šių vertinamųjų sričių analizė pagal Metodikos 1 priede nustatytus rodiklius bei analizuojamus duomenis ir informaciją. Rezidentūros studijų programos aprašo priedai turi atitikti Metodikos 8.2.punkte nurodytus reikalavimus.

10. Aukštoji mokykla, kurios ketinamos vykdyti rezidentūros studijų programos išorinį vertinimą atliko Agentūra, kartu su prašymu dėl studijų programos įregistravimo (ir krypties akreditavimo, jeigu aukštoji mokykla nevykdo akredituotų rezidentūros studijų toje kryptyje), Centrui pateikia šiuos dokumentus:

10.1. ketinamos vykdyti rezidentūros studijų programos išorinio ekspertinio vertinimo išvadas su įvertinimu balais pagal Aprašo 1 priede nustatytas vertinamąsias sritis ir Aprašo priede numatytą įvertinimo skalę. Jei ketinamos vykdyti rezidentūros studijų programos išorinio ekspertinio vertinimo išvados yra parengtos ne valstybine kalba, taip pat Centrui pateikiamas teisės aktų nustatyta tvarka patvirtintas išorinio ekspertinio vertinimo išvadų vertimas į valstybinę kalbą;

10.2. Studijų, mokymo programų ir kvalifikacijų registro objektų registravimo tvarkos apraše, patvirtintame Lietuvos Respublikos švietimo ir mokslo ministro įsakymu, nurodyti duomenys, kurių reikia rezidentūros studijų programai įregistruoti Registre.

11. Aukštoji mokykla pateikia Centrui dokumentus, pasirašytus kvalifikuotu elektroniniu parašu, adresu kokybe@skvc.lt arba per E. pristatymo informacinę sistemą, arba kompiuterinėje laikmenoje. Rezidentūros studijų programos aprašo elektroninė forma pateikiama „doc“, „docx“ arba „pdf“ formatu. Informacija apie studijų programą, kurios reikia programai įregistruoti Registre, pateikiama tik „doc“ arba „docx“ formatu. Kiekvienas rezidentūros studijų programos aprašo priedas elektroninėje versijoje pateikiamas atskiru dokumentu.

**III SKYRIUS**

**ketinamos vykdyti rezidentūros studijų programos VERTINIMO EIGA**

12. Kai vadovaujantis Aprašo 24 punktu atliekamas supaprastintas ketinamos vykdyti rezidentūros studijų programos vertinimas, Centras, išnagrinėjęs aukštosios mokyklos pateiktus dokumentus, nustato ar:

12.1. pateikti visi Metodikos 7 punkte nurodyti dokumentai ir ar jie įforminti Metodikos II skyriuje nustatyta tvarka;

12.2. ketinama vykdyti rezidentūros studijų programa atitinka Medicinos rezidentūros studijų ir odontologijos rezidentūros studijų programų vykdymo reikalavimų ir priežiūros tvarkos apraše, patvirtintame Lietuvos Respublikos Vyriausybės 2019 m. vasario 13 d. nutarimu Nr.144 „Dėl Medicinos rezidentūros studijų ir odontologijos rezidentūros studijų programų vykdymo reikalavimų ir priežiūros tvarkos aprašo patvirtinimo“ (jei teikiama sveikatos mokslų krypčių grupei priskiriama rezidentūros studijų programa), arba Veterinarinės medicinos rezidentūros studijų programų vykdymo reikalavimų ir priežiūros tvarkos apraše, patvirtintame Lietuvos Respublikos Vyriausybės 2017 m. kovo 1 d. nutarimu Nr. 149 „Dėl Lietuvos Respublikos mokslo ir studijų įstatymo įgyvendinimo“ (jei teikiama veterinarijos mokslų studijų krypčių grupei priskiriama rezidentūros studijų programa), nustatytus reikalavimus rezidentūros studijų programų trukmei, studijų teorinės ir praktinės dalies apimčiai bei rezidentų vadovui.

13. Tuo atveju, jei Centras per 10 darbo dienų nuo aukštosios mokyklos prašymo vertinti ketinamą vykdyti rezidentūros studijų programą pateikimo nustato, kad aukštosios mokyklos pateikti dokumentai neatitinka Metodikos 12.1. punkte nustatytų reikalavimų ir (arba) ketinama vykdyti rezidentūros studijų programa neatitinka Metodikos 12.2. punkte nustatytų reikalavimų, supaprastintas ketinamos vykdyti rezidentūros studijų programos vertinimo procesas sustabdomas iki nustatyti trūkumai bus ištaisyti. Apie nustatytus trūkumus bei proceso sustabdymą Centras informuoja aukštąją mokyklą.

14. Aukštoji mokykla ištaisyti nustatytus trūkumus gali ne vėliau kaip per 10 darbo dienų nuo sprendimo dėl konstatuotų trūkumų bei procedūros sustabdymo gavimo dienos. Jei per šį terminą aukštoji mokykla Centro nustatytų trūkumų neištaiso, Centras nutraukia prašymo nagrinėjimo procedūrą ir apie tai informuoja aukštąją mokyklą.

15. Tuo atveju, jeigu Centras nustato, kad aukštosios mokyklos pateikti dokumentai atitinka Metodikos 12.1. punkte nustatytus reikalavimus ir ketinama vykdyti rezidentūros studijų programa atitinka Metodikos 12.2. punkte nustatytus reikalavimus, Centras per 10 darbo dienų nuo aukštosios mokyklos prašymo vertinti ketinamą vykdyti rezidentūros studijų programą pateikimo arba nuo aukštosios mokylos informavimo apie Centro nustatytų trūkumų ištaisymą, priima sprendimą dėl ketinamos vykdyti rezidentūros studijų programos įvertinimo.

16. Kai vadovaujantis Aprašo 26 punktu, atliekamas išorinis ketinamos vykdyti rezidentūros studijų programos vertinimas, Centras išnagrinėjęs aukštosios mokyklos pateiktus dokumentus, nustato, ar pateikti visi Metodikos 7 punkte nurodyti dokumentai ir (arba) jie įforminti Metodikos II skyriuje nustatyta tvarka ir (arba) nėra esminių trūkumų, trukdančių pradėti išorinio vertinimo procesą.

17. Tuo atveju, jei Centras nustato, kad pateikti ne visi Metodikos 7 punkte nurodyti dokumentai ir (arba) jie įforminti ne Metodikos II skyriuje nustatyta tvarka, ir (arba) yra esminių trūkumų, trukdančių pradėti išorinio vertinimo procesą, ketinamos vykdyti rezidentūros studijų programos išorinio vertinimo procesas sustabdomas iki nustatyti trūkumai bus ištaisyti. Apie nustatytus trūkumus bei proceso sustabdymą Centras informuoja aukštąją mokyklą.

18. Aukštoji mokykla gali ištaisyti nustatytus trūkumus ne vėliau kaip per 10 darbo dienų nuo sprendimo dėl konstatuotų trūkumų bei procedūros sustabdymo gavimo dienos. Jei per šį terminą aukštoji mokykla Centro nustatytų trūkumų neištaiso, Centras nutraukia prašymo nagrinėjimo procedūrą ir apie tai informuoja aukštąją mokyklą.

19. Ketinama vykdyti rezidentūros studijų programa išoriškai vertinama pagal Metodikos 1 priede nustatytas vertinamąsias sritis, rodiklius bei analizuojamus duomenis ir informaciją.

20. Išoriniam ketinamos vykdyti rezidentūros studijų programos vertinimui atlikti ekspertai atrenkami Ekspertų atrankos aprašo, patvirtinto Centro direktoriaus įsakymu, nustatyta tvarka.

21. Centras aukštąją mokyklą apie ekspertų grupės sudėtį informuoja elektroniniu paštu. Aukštoji mokykla per 5 darbo dienas nuo pranešimo apie numatomą ekspertų grupės sudėtį gavimo dienos gali argumentuotai prašyti pakeisti numatomos ekspertų grupės narį (-ius).

22. Centras gautas pastabas dėl ekspertų grupės sudėties svarsto nuolat veikiančioje komisijoje, sudarytoje Centro direktoriaus įsakymu, ir apie priimtą sprendimą informuoja aukštąją mokyklą. Tuo atveju, jei per Metodikos 21 punkte nustatytą terminą aukštoji mokykla nepateikė argumentuoto prašymo dėl ekspertų grupės sudėties keitimo, laikoma, kad aukštoji mokykla ekspertų grupės sudėčiai pritarė.

23. Ekspertų darbo organizavimo principai ir tvarka nustatyti Ekspertų darbo organizavimo apraše, patvirtintame Centro direktoriaus įsakymu.

24. Ekspertų grupė, išnagrinėjusi ketinamos vykdyti rezidentūros studijų programos apraše pateiktą informaciją, taip pat kitą viešai skelbiamą informaciją, parengia pirmines išvadas, ir pasirengia klausimus, kuriems reikia skirti ypatingą dėmesį vizito metu.

25. Ekspertų grupės vizito į aukštąją mokyklą trukmė – 1–2 dienos.

26. Vizitas į aukštąją mokyklą vyksta pagal Centro parengtą bei su ekspertų grupe ir aukštąja mokykla suderintą darbotvarkę.

27. Aukštoji mokykla sudaro sąlygas visiems pageidaujantiems bendruomenės nariams susitikti su ekspertų grupe viešai skelbdama informaciją apie vizitą.

28. Vizito metu vyksta susitikimai su aukštosios mokyklos ar jos padalinio administracija, ketinamos vykdyti rezidentūros studijų programos aprašo rengėjais, studijų programoje numatomais dėstyti dėstytojais, darbdaviais ar kitais socialiniais partneriais, kurie suinteresuoti pagal programą numatomais rengti specialistais, taip pat ekspertai apžiūri studijų programos įgyvendinimui numatomą materialiąją bazę.

29. Ekspertų grupė parengia ketinamos vykdyti rezidentūros studijų programos vertinimo išvadų (toliau - išvados) projektą su kiekvienos vertinamosios srities įvertinimu pagal Aprašo priede nustatytą įvertinimo skalę ir pateikia jį Centrui ne vėliau kaip per 1 mėnesį nuo vizito į aukštąją mokyklą pabaigos.

30. Teikdama išvadų projektą Centrui, ekspertų grupė pateikia vieną iš šių siūlymų:

30.1. ketinamą vykdyti rezidentūros studijų programą vertinti teigiamai. Programa ekspertų siūloma vertinti teigiamai tada, kai nenustatyta trūkumų arba nustatyti trūkumai yra nežymūs.

30.2 pataisyti per 10 darbo dienų. Programą rekomenduojama pataisyti tada, kai yra nustatyti programos trūkumai, kuriuos būtina pašalinti ir trūkumai yra nesudėtingai pašalinami iš esmės nekeičiant programos.

30.3. ketinamą vykdyti rezidentūros studijų programą vertinti neigiamai. Programa ekspertų siūloma vertinti neigiamai tada, kai yra nustatyti esminiai ir ekspertų išsamiai pagrįsti trūkumai, susieti su Metodikos 1 priede nurodytais rodikliais bei analizuojamais duomenimis ir informacija. Programa taip pat ekspertų siūloma vertinti neigiamai, jeigu aukštoji mokykla per terminą, nustatytą Metodikos 31 punkte, programos nepataisė arba pataisymai nepašalino programos trūkumų, kuriuos būtina pašalinti.

31. Centras išvadų projektą su kiekvienos vertinamosios srities įvertinimu pagal Aprašo priede nustatytą įvertinimo skalę (išskyrus 30.2. papunktyje numatytą atvejį) elektroniniu paštu išsiunčia aukštajai mokyklai, kuri per 10 darbo dienų nuo išvadų projekto gavimo dienos gali pateikti pastabas dėl išvadų projekte esančių faktinių klaidų ar jomis grindžiamų vertinimų. Jei išvadų projekte buvo pateiktas Metodikos 30.2 punkte nustatytas siūlymas studijų programą rekomenduoti pataisyti, aukštoji mokykla ne vėliau kaip per 10 darbo dienų nuo išvadų projekto gavimo dienos pataisyti ekspertų nurodytus trūkumus bei elektroniniu paštu pateikti Centrui tai pagrindžiančius dokumentus ir pastabas dėl išvadų projekte, esančių faktinių klaidų ar jomis grindžiamų vertinimų.

32. Ekspertų grupė, išnagrinėjusi aukštosios mokyklos pastabas dėl išvadų projekte esančių faktinių klaidų ar jomis grindžiamų vertinimų ir (ar) ekspertų nurodytų rekomendacijų įgyvendinimą pagrindžiančius dokumentus ne vėliau kaip per 10 darbo dienų parengia ir pateikia galutines studijų programos vertinimo išvadas Centrui.

33. Vertinimo išvados nagrinėjamos Centro sudarytoje Studijų vertinimo komisijoje, veikiančioje Studijų vertinimo komisijos nuostatų, patvirtintų Centro direktoriaus įsakymu, nustatyta tvarka.

34. Vadovaudamasis ekspertų grupės išvadomis ir atsižvelgdamas į Studijų vertinimo komisijos siūlymą, Centras Apraše nustatyta tvarka priima sprendimą dėl studijų programos įvertinimo. Kartu su šiuo sprendimu Centras aukštajai mokyklai pateikia vertinimo išvadų nuorašą arba išvadų kopiją.

35. Centras per 3 darbo dienas nuo sprendimo teigiamai vertinti ketinamą vykdyti rezidentūros studijų programą priėmimo dienos pateikia teigiamai įvertintos studijų programos duomenis Registrui.

36. Kai aukštosios mokyklos vykdoma rezidentūros studijų kryptis vadovaujantis Aprašo 16.1 papunkčiu yra akredituota 7 metų terminui, o teikiama ketinama vykdyti studijų progama yra įvertinta pačios aukštosios mokyklos nustatyta tvarka, aukštoji mokykla elektroniniu paštu adresu kokybe@skvc.lt arba per E. pristatymo informacinę sistemą pateikia prašymą dėl ketinamos vykdyti rezidentūros studijų programos įregistravimo bei Metodikos 7.3. arba 7.4 bei 8.2.3. punktuose nurodytus dokumentus. Centras studijų programos duomenis persiunčia Registrui.

37. Jeigu ketinama vykdyti rezidentūros studijų programa priskiriama rezidentūros studijų krypčiai, kurios aukštoji mokykla nevykdo, Centras, gavęs iš Registro ketinamai vykdyti rezidentūros studijų programai suteiktą valstybinį kodą ir vadovaudamasis Centro sprendimu dėl ketinamos vykdyti studijų programos įvertinimo arba gautomis Agentūros vertinimo išvadomis, per 5 darbo dienas parengia įsakymą dėl rezidentūros studijų krypties akreditavimo.

38. Priimtą sprendimą dėl rezidentūros studijų akreditavimo Centras skelbia viešai Teisės aktų registre

**IV skyrius**

**Paskesnė veikla**

39. Pradėjus vykdyti ketinamą vykdyti rezidentūros studijų programą, kuriai vadovaujantis Aprašo 26 punktu buvo atliktas išorinis vertinimas, pradedama vykdyti paskesnė veikla.

40. Ne vėliau kaip po 1,5 metų nuo studijų programos įregistravimo (arba studijų krypties akreditavimo, jeigu aukštoji mokykla nevykdo akredituotų tos krypties studijų) aukštoji mokykla parengia ekspertų rekomendacijų įgyvendinimo pažangos ataskaitą (toliau – Pažangos ataskaita) ir viešina ją aukštosios mokyklos tinklapyje bei pateikia Centrui.

41. Centras, gavęs Pažangos ataskaitą, ją išanalizuoja ir teikia grįžtamąjį ryšį aukštajai mokyklai, viešai skelbia ataskaitą savo tinklapyje kartu su studijų programos vertinimo išvadomis.

**V SKYRIUS**

**SKUNDŲ IR APELIACIJŲ NAGRINĖJIMAS**

42. Aukštoji mokykla išorinio ketinamos vykdyti rezidentūros studijų programos vertinimo metu iki vertinimo sprendimo priėmimo gali teikti skundą Centrui dėl vertinimo proceso dalyvių veiklos ir (arba) neveikimo ir procedūrų.

43. Aukštoji mokykla, nesutikdama su Centro priimtu sprendimu dėl ketinamos vykdyti rezidentūros studijų programos įvertinimo, per 20 darbo dienų nuo sprendimo gavimo dienos Centrui gali pateikti argumentuotą apeliaciją.

44. Aukštosios mokyklos apeliacija nagrinėjama Studijų kokybės vertinimo centro apeliacinėje komisijoje (toliau – Apeliacinė komisija), veikiančioje pagal Apeliacinės komisijos nuostatus, patvirtintus Centro direktoriaus įsakymu. Apeliacinės komisijos sprendimas priimamas ne vėliau kaip per 45 darbo dienas nuo apeliacijos gavimo dienos.

45. Tiek Centro sprendimas, tiek Apeliacinės komisijos sprendimas gali būti skundžiami Lietuvos Respublikos administracinių bylų teisenos įstatymo nustatyta tvarka.

Ketinamų vykdyti rezidentūros studijų programų

vertinimo metodikos

1 priedas

**VERTINAMOSIOS SRITYS, TIKSLAI, RODIKLIAI, ANALIZUOJAMI DUOMENYS IR INFORMACIJA**

|  |  |  |  |
| --- | --- | --- | --- |
| **Eil. Nr.** | **Vertinamosios sritys ir tikslai** | **Rodikliai** | **Analizuojami duomenys ir informacija** |
| 1. | 1. **Rezidentūros studijų tikslai, rezultatai ir turinys**    1. Studijos pagrįstos valstybės ir visuomenės poreikiais bei sudaro sąlygas rezidentams pasiekti studijų tikslus ir rezultatus | * + 1. Aukštojoje mokykloje vykdomų rezidentūros studijų programų atitikties valstybės ir visuomenės poreikiams įvertinimas. | 1.1.1.1. Analizuojamas rezidentūros studijų programos studijų rezultatų aktualumas ir unikalumas, pagrindžiama programos atitiktis visuomenės ir darbo rinkos poreikiams.  1.1.1.2. Pagrindžiamas aukštojoje mokykloje vykdomų rezidentūros studijų programų pasiūlos kryptyje racionalumas, programų vystymo kryptyje galimybės (taikomas tik tuo atveju, jeigu studijų kryptyje, kurioje numatoma vykdyti programą, aukštoji mokykla vykdo ir daugiau programų). |
| 1.1.2 Rezidentūros studijų programos studijų plano ir studijų turinio atitikties teisės aktų reikalavimams bei numatytiems studijų tikslams ir rezultatams pasiekti įvertinimas. | 1.1.2.1. Pagrindžiama rezidentūros studijų programos sandaros, ciklų turinio, programos apimties atitiktis akademiniams ir (ar) profesiniams reikalavimams bei numatytiems studijų tikslams ir rezultatams pasiekti.  1.1.2.2. Pateikiama rezidentūros studijų programos tikslo (-ų), numatomų rezidentūros studijų programos studijų rezultatų ir ciklų sąsajų lentelė.  1.1.2.3. Pateikiamas rezidentūros studijų programos studijų planas, išdėstant privalomus ir pasirenkamus ciklus pagal semestrus, nurodant ciklų apimtį kreditais, kontaktines ir savarankiško darbo valandas bei ciklą dėstysiantį dėstytoją.  1.1.2.4.. Pagrindžiama rezidentūros studijų programos pavadinimo, numatomų studijų rezultatų, programos turinio ir suteikiamos kvalifikacijos tarpusavio dermė. |
| 1.1.3. Kompetencijų, reikalingų mokymuisi, profesinei veiklai sveikatos apsaugos sistemoje, apibrėžtumo ir rezidentų įgalinimo savarankiškai veiklai įvertinimas. | 1.1.3.1. Aprašomos kompetencijos, kuriomis grindžiami rezidentūros studijų programos studijų rezultatai, ir nurodomas rezidentūros studijų etapas, kuriame jos turi būti pasiektos.  1.1.3.2. Nurodomi aukštosios mokyklos nustatyti reikalavimai kiekvienai kompetencijai pasiekti. |
| 1.1.4. Rezidentūros studijų programų tikslų, studijų rezultatų, mokymo(si) ir vertinimo metodų suderinamumo įvertinimas. | 1.1.4.1. Pristatoma rezidentūros studijų programos tikslų, numatomų studijų rezultatų dermė su programos ciklų studijų rezultatais, studijų metodais ir vertinimo metodais. |
| 2. | 1. **Rezidentūros studijų eiga ir pasiekimų vertinimas**    1. Rezidentūros studijos parengia rezidentus savarankiškai veiklai | 2.1.1. Atrankos į rezidentūros studijas tinkamumo įvertinimas. | 2.1.1.1. Nurodomi priėmimo į programą reikalavimai ir tvarka, šios informacijos viešinimo būdai. |
| 2.1.2. Akademinio sąžiningumo, tolerancijos ir nediskriminavimo užtikrinimo politikos įgyvendinimo įvertinimas. | 2.1.2.1. Aprašomi akademinio sąžiningumo, tolerancijos ir nediskriminavimo užtikrinimo principai ir numatomos priemonės. |
| 2.1.3. Rezidentams teikiamos akademinės, finansinės, socialinės, psichologinės ir kt. paramos tinkamumo, pakankamumo ir veiksmingumo įvertinimas. | 2.1.3.1. Pateikiama informacija apie aukštojoje mokykloje teikiamą akademinę, finansinę, socialinę, psichologinę, asmeninę ir kitokią paramą rezidentams. |
| 2.1.4. Apeliacijų, skundų dėl studijų proceso teikimo ir nagrinėjimo procedūrų taikymo efektyvumo įvertinimas. | 2.1.4.1. Aprašomas apeliacijų, skundų dėl studijų proceso teikimo ir nagrinėjimo procedūrų taikymas. |
| 2.1.5. Rezidentų pasiekimų vertinimo sistemos efektyvumo įvertinimas. | 2.1.5.1. Aprašomas kompetencijų pasiekimo vertinimas, nurodant, kokiais parametrais ir jų vertėmis vadovaujamasi priimant sprendimus suteikti konkrečią kompetenciją. |
| 2.1.6. Sąlygų, užtikrinančių galimybes studijuoti socialiai pažeidžiamoms grupėms bei rezidentams su specialiaisiais poreikiais, įvertinimas. | 2.1.6.1. Aprašomas numatomas studijų proceso pritaikymas socialiai pažeidžiamoms grupėms bei rezidentams su specialiaisiais poreikiais (konsultacijos studijų prieinamumo klausimais, individualizuotas studijų procesas, rezidentų integravimo į akademinės bendruomenės gyvenimą formos ir priemonės ir kt.) |
| 3. | 1. **Rezidentūros studijų personalas**    1. Rezidentūros studijų personalas yra tinkamas ir pakankamas, siekiant užtikrinti studijų rezultatų pasiekimą | 3.1.1. Rezidentūros studijų programose dėstančių dėstytojų vykdomų mokslinių tyrimų sąsajų su rezidentūros studijomis įvertinimas. | 3.1.1.1. Pateikiami numatomų rezidentūros studijų programos dėstytojų vykdomų mokslinių tyrimų sąsajų su rezidentūros studijų programa įrodymai. |
| 3.1.2. Rezidentūros studijų programose dirbančio personalo praktinės (klinikinės) patirties tinkamumo numatomoms rezidentų kompetencijoms pasiekti įvertinimas. | 3.1.2.1. Pateikiami numatomų rezidentūros studijų programos dėstytojų praktinės (klinikinės) patirties, susijusiusios su rezidentūros studijų programoje numatomais dėstyti ciklais, įrodymai. |
| 3.1.3. Rezidentūros studijoms vykdyti ir efektyviam rezidentų mokymuisi pasitelkto personalo (akademinio ir neakademinio / administracinio) paramos ir sąlygų jiems nuolat tobulinti savo profesines kompetencijas (mokslines, didaktines, profesines) įvertinimas. | 3.1.3.1. Aprašomos rezidentūros studijoms vykdyti ir efektyviam rezidentų mokymosi procesui užtikrinti pasitelkto personalo (akademinio ir neakademinio / administracinio) tobulinimosi tiriamojoje mokslo, didaktinėje ar profesinėje veikloje sąlygos ir sistemingumas (formali tvarka, finansavimas, tobulinimosi sritys, būdai). |
| 4. | 1. **Rezidentūros studijų materialieji ištekliai**    1. Rezidentūros studijų įgyvendinimas užtikrinamas pakankamais ir tinkamais ištekliais, leidžiančiais pasiekti studijų rezultatus | 4.1.1.Studijoms skirtų informacinių ir metodinių išteklių prieinamumo, tinkamumo ir pakankamumo įvertinimas. | 4.1.1.1. Pateikiamas metodinių išteklių aukštosios mokyklos bibliotekoje, skaityklose skaičius, aktualumas, naujumas, atitikimas studijų rezultatams pasiekti.  4.1.1.2. Pateikiama informacija apie turimas prieigas prie elektorinių leidinių, tinkamų studijų rezultatams pasiekti. |
| 4.1.2.Rezidentūros studijų ir klinikinės praktikos infrastruktūros (patalpų, įrangos ir kt.) prieinamumo, tinkamumo ir pakankamumo įvertinimas. | 4.1.2.1. Pateikiami duomenys apie rezidentūros studijų programai numatomas naudoti patalpas ir darbo vietų skaičių jose.  4.1.2.2. Pateikiami duomenys apie studijų įgyvendinimui numatomą naudoti bazę praktikoms.  4.1.2.3. Pagrindžiamas rezidentūros studijų programai numatomų naudoti priemonių ir įrangos pakankamumas ir tinkamumas numatomiems studijų rezultatams pasiekti.  4.1.2.4. Pateikiama informacija apie rezidentams sudaromas sąlygas pavalgyti ir pailsėti studijų bei klinikinės praktikos metu. |
| 4.1.3.Rezidentūros studijų infrastruktūros pritaikymo asmenims, turintiems specialiųjų poreikių, įvertinimas. | 4.1.3.1. Aprašomas studijoms numatomų naudoti patalpų, priemonių ir įrangos pritaikymas specialius poreikius turintiems asmenims. |
| 4.1.4. Nuolatinis rezidentūros studijų infrastruktūros atnaujinimo, atsižvelgiant į medicinos, veterinarijos, odontologijos mokslo ir praktikos naujoves bei poreikius, įvertinimas. | 4.1.4.1. Pateikiamas rezidentūros studijų programai reikalingos infrastruktūros gerinimo (jeigu reikalinga) planas, jo finansinis pagrįstumas. |
| 5. | **5. Rezidentūros studijų valdymas ir viešinimas**  5.1. Rezidentūros studijų valdymo organizacinė struktūra užtikrina efektyvų rezidentūros studijų planavimo, organizavimo, vertinimo ir tobulinimo procesą | 5.1.1. Rezidentūros studijų valdymo organizacinės struktūros ir atsakomybių paskirstymo įvertinimas. | 5.1.1.1. Aprašoma studijų valdymo ir sprendimų priėmimo struktūra, vidinio vertinimo periodiškumas, pateikiama informacija apie tai, kokie būdai, priemonės taikomi siekiant užtikrinti kokybišką rezidentūros studijų vykdymą.  5.1.1.2. Aprašomas rezidentūros vadovo vaidmuo, ir jam sudaromos sąlygos efektyviam veiklos vykdymui. |
| 5.1.2. Socialinių dalininkų įtraukimo į vidinį kokybės užtikrinimą veiksmingumo įvertinimas. | 5.1.2.1. Pateikiami duomenys apie socialinių dalininkų įtraukimą į rezidentūros studijų programos rengimo, numatomus programos vertinimo ir tobulinimo procesus, socialinių dalininkų indėlį ir grįžtamojo ryšio jiems suteikimą. |